Oikeusministeri Antti Häkkänen vastaanotti tänään terrorismirikossääntelyä arvioineen työryhmän mietinnön.

Työryhmä ehdottaa muutoksia terrorismirikoksia koskevaan lainsäädäntöön. MOSTPHOTOS

- Työryhmä ehdottaa, että törkeän datavahingonteon, törkeän tietoliikenteen häirinnän ja törkeän tietojärjestelmän häirinnän eräät tekotavat voitaisiin katsoa terroristisessa tarkoituksessa tehdyiksi rikoksiksi, oikeusministeriön tiedotteessa kerrotaan.

Jos kyse olisi terrorismista, tällaisista rikoksista tuomittaisiin vankeutta vähintään neljä kuukautta ja enintään seitsemän vuotta.

- Enimmäisrangaistus olisi siten ankarampi kuin vastaavista rikoksista, joihin ei liity terroristista tarkoitusta.

Muitakin ehdotuksia

Muita muutoksia terrorismilakiin olisi työryhmän kaavailuissa tulossa.

Jatkossa rangaistavaksi tulisi sellaisen terrorismiryhmän johtaminen, jonka toiminnassa ei ole vielä tehty terroristisessa tarkoituksessa tehtyä rikosta mutta joka toimii tehdäkseen sellaisen.

Myös itseopiskelusta terroristisessa tarkoituksessa tehdyn rikoksen tekemistä tai sen valmistelua varten tulisi rangaistavaa.

Rangaistava itsekouluttautuminen voisi koskea esimerkiksi räjähteiden, aseiden tai haitallisten aineiden valmistusta tai käyttöä.

Rikosoikeudellinen vastuu edellyttäisi, että kouluttautuja on päättänyt tehdä terrorismirikoksen ja että tekijän tarkoitus voidaan päätellä tapauksen olosuhteiden kokonaisarvioinnin perusteella.

Tällöin esimerkiksi käsikirjan lataamista verkkosivuilta räjähteiden valmistamiseksi voitaisiin pitää laissa tarkoitettuna kouluttautumisena terrorismirikoksen tekemistä varten,

Nykyisin rangaistavaa on ottaa vastaan toiselta henkilöltä koulutusta terrorismirikoksen tekemistä varten.

”Toteutettiin kirjausta”

Lisäksi työryhmä laajentaisi säännöksiä matkustamisesta terrorismirikoksen tekemistä varten.

Lisäksi työryhmän ehdotuksista seuraa, että salaisia pakkokeinoja ja salaisia tiedonhankintakeinoja voitaisiin käyttää uusien tekotapojen mukaisten terrorismirikosten selvittämisessä ja estämisessä. Terrorismirikoksen tekemistä varten tapahtuvan matkustamisen edistämisen osalta tämä koskisi televalvontaa ja suunnitelmallista tarkkailua.

Oikeusministeri Antti Häkkäsen mukaan työryhmän ehdotukset liittyvät hallituksen budjettiriihen kirjauksiin.

- Työryhmä tarkasteli terrorismirikoslainsäädäntöä laaja-alaisesti. Tällä toteutettiin myös hallituksen elokuussa budjettiriihen yhteydessä tekemää kirjausta, jonka mukaan tavoitteena on antaa viranomaisille kaikki mahdolliset lainsäädännölliset välineet terrorismirikosten torjuntaan, oikeusministeri Häkkänen sanoi luovutustilaisuudessa.